A Bizottság irányelve

(1988. március 24.)

a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló 71/320/EGK tanácsi irányelvnek a műszaki fejlődéshez történő hozzáigazításáról

(88/194/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 85/647/EGK bizottsági irányelvvel [1] módosított, a gépjárművek és pótkocsijaik [2] egyes kategóriáinak fékberendezéseire vonatkozó tagállami jogszabályok közelítéséről szóló, 1971. július 26-i 71/320/EGK tanácsi irányelvre és különösen annak 5. cikkére,

mivel általában a fékezési technika területén és különösen a blokkolásgátló rendszerek gyártásánál elért fejlődést figyelembe véve most már lehetőség van arra, hogy bizonyos nehéz járművekre és pótkocsijaikra kötelezően előírják olyan berendezések felszerelését, amelyek ezen irányelv előírásainak megfelelve hozzájárulnak a közúti közlekedés biztonságának növeléséhez;

mivel ebben az irányelvben előírt intézkedések összhangban vannak a gépjárműkereskedelem technikai akadályainak megszüntetését célzó irányelveknek a műszaki fejlődéshez történő hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

A 71/320/EGK irányelv I. és X. melléklete ezen irányelv melléklete szerint módosul.

2. cikk

(1) 1988. október 1-jétől a tagállamok a fékberendezésekkel összefüggő okok miatt nem

- tagadhatják az EGK-típusjóváhagyás, vagy a 70/156/EGK irányelv [3] 10. cikke (1) bekezdésének utolsó francia bekezdésében meghatározott bizonyítvány másolata, vagy nemzeti típusjóváhagyása kiadását egy gépjárműtípusra,

- tilthatják meg a járművek első forgalomba helyezését,

amennyiben e járműtípus vagy e járművek fékberendezései a legutóbb ezen irányelvvel módosított 71/320/EGK irányelv rendelkezéseinek megfelelnek.

(2) 1989. október 1-jétől a tagállamok

- a 70/156/EGK irányelv 10. cikke (1) bekezdésének utolsó francia bekezdésében meghatározott bizonyítványt nem állítják ki többé olyan járműtípusra, amelynek fékberendezése nem felel meg a legutóbb ezen irányelvvel módosított 71/320/EGK irányelv rendelkezéseinek,

- megtagadhatják a nemzeti típusjóváhagyás kiadását olyan járműtípusokra, amelynek a fékberendezései nem felelnek meg a legutóbb ezen irányelvvel módosított 71/320/EGK irányelv rendelkezéseinek.

(3) 1991. október 1-jétől a tagállamok megtilthatják az olyan járművek első forgalomba helyezését, amelyek fékberendezése nem felel meg a legutóbb ezen irányelvvel módosított 71/320/EGK irányelv rendelkezéseinek.

3. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1988. október 1-jéig megfeleljenek. Erről haladéktalanul tájékoztatják a Bizottságot.

4. cikk

Ennek az irányelvnek a tagállamok a címzettjei.

Kelt Brüsszelben, 1988. március 24-én.

a Bizottság részéről

Cockfield

alelnök

[1] HL L 380., 1985.12.31., 1. o.

[2] HL L 202., 1971.9.6, 37. o.

[3] HL L 42., 1970.2.23., 1. o.

--------------------------------------------------

MELLÉKLET

A 74/132/EGK, a 75/524/EGK, a 79/489/EGK és a 85/647/EGK irányelvvel módosított 71/320/EGK irányelv mellékleteinek módosításai

I. MELLÉKLET: FOGALOMMEGHATÁROZÁSOK, KÖVETELMÉNYEK ÉS KIALAKÍTÁSI, SZERELÉSI ELŐÍRÁSOK

Az irányelv a 1.17. pont után a következő, új 1.18., 1.19. és 1.20. ponttal egészül ki:

"1.18. Távolsági autóbusz

"Távolsági autóbusz": olyan jármű, amely a helyközi forgalomra van kialakítva és felszerelve; nem rendelkezik külön állóhellyel, de rövid szakaszokon a közlekedőfolyosón álló utasokat lehet szállítani.

1.19. Távolsági túraautóbusz

"Távolsági túraautóbusz": olyan jármű, amely a távolsági utazásra van kialakítva és felszerelve; bizonyos kényelmet biztosít az ülő utasoknak, és nem szállít álló utasokat.

1.20. Blokkolásgátló berendezés

Lásd a X. melléklet 2.1. pontját."

Az irányelv a 2.2.1.21. pont után a következő új 2.2.1.22. és 2.2.1.23.ponttal egészül ki:

"2.2.1.22. Bizonyos járműveket a X. melléklet szerint a következő táblázatnak megfelelő blokkolásgátló berendezéssel kell felszerelni:

Jármű | Megengedett össztömeg | blokkolásgátló kategória |

Osztály | Leírás |

M3 | Távolsági autóbusz és távolsági túraautóbusz | > 12 t | 1 |

N3 | Gépjárművek, amelyek számára O4 osztályú pótkocsik vontatása engedélyezett | > 16 t | 1 |

2.2.1.23. Ha a 2.2.1.22. pontban nem említett gépjárművek blokkolásgátló berendezéssel vannak felszerelve, ezek megfelelnek a X. melléklet követelményeinek."

Az irányelv a 2.2.2.12. pont után a következő új 2.2.2.13. és 2.2.2.14. ponttal egészül ki:

"2.2.2.13. Az O4 osztályú pótkocsiknak a X. mellékletnek megfelelően blokkolásgátló berendezéssel felszerelteknek kell lenniük.

2.2.2.14. Ha a 2.2.2.13. pontban nem említett pótkocsik blokkolásgátló berendezéssel vannak felszerelve, akkor ezek megfelelnek a X. melléklet követelményeinek."

X. MELLÉKLET: KÖVETELMÉNYEK A BLOKKOLÁSGÁTLÓ BERENDEZÉSSEL ELLÁTOTT FÉKBERENDEZÉSEK VIZSGÁLATÁRA VONATKOZÓAN

Az 1.1. pont helyébe a következő szöveg lép:

"1.1. E melléklet célja a közúti járművekbe beépített, blokkolásgátlóval ellátott fékberendezésekre vonatkozó követelmények meghatározása. Ezenkívül a pótkocsi vontatására engedélyezett járművek, valamint a sűrített levegős fékrendszerrel felszerelt pótkocsik terhelt állapotban teljesítik a II. melléklet 1.1.4.2. pontjának függelékében meghatározott megfelelőségi követelményeket."

A 3.2. pont helyébe a következő szöveg lép:

"3.2. A pótkocsi akkor van felszerelve a II. melléklet 1.1.4.2. pontja függelékének 1. pontja szerinti blokkolásgátló berendezéssel, ha legalább két különböző oldali kereke egy blokkolásgátló berendezéssel közvetlenül szabályozott, és e melléklet összes vonatkozó követelményét teljesíti. Továbbá a forgózsámolyos pótkocsiknál egy első tengely legalább egy kerekét és egy hátsó tengely (átlósan fekvő) kerekét független modulátornak kell közvetlenül szabályoznia."

--------------------------------------------------